

**Nová Kia Niro vám uľahčí vstup**

**do sveta elektromobility**

* **Úplne prepracovaná Kia Niro novej generácie urýchľuje prechod na udržateľnú elektromobilitu**
* **Vďaka skvelému dojazdu 460 kilometrov ponúka čisto elektrické Niro najlepší pomer dojazdu a nákladov na trhu**
* **Optimalizovaná podoba crossovera v sebe spája štýlový a flexibilný vnútorný priestor vhodný pre rodiny s vyspelými technológiami a funkciami pripojenia**
* **Aplikácia Kia Charge poskytuje jednoduchý prístup k viacerým nabíjacím riešeniam; Kia vyrovná všetky nabíjacie aktivity s certifikátmi obnoviteľnej energie**
* **Nové Niro tvorí jadro rastúceho produktového portfólia značky Kia, v rámci ktorého sa do roku 2027 predstaví 14 technicky vyspelých elektrických vozidiel**

Príchod nového modelu Kia Niro znamená pre zákazníkov v celej Európe ľahší, príjemnejší a plynulejší prechod na udržateľnú a pokrokovú elektromobilitu. Nová generácia vozidiel radu Niro stavia na obrovskom úspechu predchádzajúceho modelu Niro, ktorý si vyslúžil viacero ocenení. Automobilka ju od základu prepracovala a vštepila jej zmes odvážneho štýlu, flexibilného vnútorného priestoru, najmodernejších technológií a pokročilých systémov elektrického pohonu, ktoré spĺňajú rôzne potreby európskych zákazníkov.

Nový model Niro predstavuje naozaj revolučný moment pre tento obľúbený crossover. Čiastočne vznikol aj preto, aby zákazníkom pomohol jednoducho a s istotou prijať elektromobilitu. A aby tento prechod prebehol úplne hladko, ponúka nový rad vozidiel Niro rôzne druhy elektrického pohonu, ktoré zvládnu dennodenné používanie pri širokej škále životných štýlov: hybridný elektrický variant (HEV) je vhodný pre každého, kto ešte len vstupuje na trh s elektrifikovanými vozidlami, plug-in hybrid (PHEV) zasa pre zákazníkov, ktorí si chcú osvojiť udržateľný spôsob každodenného dochádzania, a napokon batériový elektrický pohon (BEV) pre každého, kto je pripravený úplne prejsť na čisto elektrickú mobilitu.

Vo verziách HEV a PHEV modelu Niro používa Kia svoj superúsporný 1,6-litrový zážihový motor Smartstream GDI. Dokonale pozitívny vplyv na životné prostredie má batériový elektrický variant Niro EV s dojazdom 460 km (WLTP) v reálnych podmienkach a skvelou výslednou spotrebou 16,2 kWh/100 km.

Ako sa vyjadril Jason Jeong, prezident spoločnosti Kia Europe: *„Nové Niro je dôležitou súčasťou nášho rozvíjajúceho sa portfólia elektrifikovaných vozidiel novej generácie. Prepracovaný model Niro patrí medzi niekoľko priekopníckych výtvorov automobilky Kia, ktoré vyjadrujú podstatu novej značky Kia: a tou je podporovať pokrok prostredníctvom inovatívnych a udržateľných produktov novej generácie, ktoré našich zákazníkov inšpirujú k tomu, aby prijali udržateľnú elektromobilitu.“*

**Elektrifikácia pre každého**

Pre nové Niro vznikla trojica technicky vyspelých systémov elektrického pohonu. Modelový rad tak ponúka na výber rôzne riešenia udržateľnej elektromobility, ktoré spĺňajú potreby európskeho životného štýlu.

Celkom v duchu filozofie „elektrifikácie pre každého“ sa pri vývoji nového modelu Niro zohľadňoval aspekt „každodenného života“ a dbalo sa na to, aby tento crossover bol pre používateľa nanajvýš príjemný, intuitívny a dostupný.

Napríklad akumulátor, ktorý poháňa nový elektromobil Niro EV, môže poslúžiť ako prenosný zdroj energie. Za pomoci zásuvky v interiéri a externého konektora môžu majitelia modelu Niro EV šikovne využiť energiu z akumulátora (až do minimálnej úrovne nabitia 20 %) na pohon iných elektrických zariadení. Funkcia nabíjania zariadenia z vozidla (V2D) poskytuje menovitý výkon 3 kW a predstavuje ideálne riešenie pre vonkajšie voľnočasové aktivity i dlhšie víkendové pobyty v prírode.

Počas vývoja nového modelu Niro objavili konštruktéri zo spoločnosti Kia skvelé spôsoby, ako vylepšiť priestor v interiéri vozidla a zvýšiť tak jeho atraktivitu pre rodiny i konkurencieschopnosť v bohato zastúpenom segmente vozidiel CUV. V porovnaní s predošlým modelom dosahuje nové Niro optimálne zníženú ekologickú stopu, čo konštruktérom a dizajnérom umožnilo vytvoriť vozidlo, ktoré dokáže svojím priestorom pre cestujúcich i úložnými riešeniami dobre konkurovať iným značkám. Elektrický variant Niro EV navyše ponúka predný batožinový priestor s objemom 20 litrov, ktorý je vo vozidle CUV nižšej strednej triedy ozajstnou raritou. Tento praktický úložný priestor príde vhod, ak potrebujete odložiť nabíjací kábel k vozidlu či adaptér funkcie V2D na bezpečné a chránené miesto s jednoduchým prístupom.

Vzhľadom na zvýšené nároky kladené na akumulátor dosahuje Niro EV optimálny výkon akumulátora vďaka technológii na úpravu teploty akumulátora podľa navigácie. Táto technológia upraví teplotu akumulátora v modeli Niro za pomoci palubného navigačného systému tak, aby pri príchode k nabíjacej stanici dosahovala optimálnu úroveň, ktorá podporuje rýchle nabíjanie. Zimný režim, ktorý táto inovatívna technológia ponúka, je dôležitý predovšetkým počas chladnejších mesiacov, keď funkcia zahrievania akumulátora skráti celkový čas nabíjania a vodiča dostane rýchlejšie späť na cestu.

**Pripojte sa a môžete vyraziť**

Nový model Niro ponúka inteligentný navigačný systém, ktorý používateľom uľahčuje každodenný život. Vďaka jeho pokročilým praktickým funkciám majú totiž vždy k dispozícii najnovšie informácie. Zákazníci môžu pomocou aplikácie Kia Connect prepojiť kalendár s navigačným systémom vozidla, vďaka čomu získajú na obrazovke jednoduchý prehľad a prístup k informáciám o adrese priamo z položky kalendára. Športových fanúšikov poteší počas jazdy nová funkcia Sports, ktorá naživo zobrazuje skóre alebo najlepšie momenty zápasov v reálnom čase, aby nikomu neušlo nič dôležité.

Pomocou aplikácie Kia Connect si viete jednoducho skombinovať cestovanie v novom vozidle Niro aj mimo neho. Používatelia modelu Niro môžu napríklad použiť funkciu diaľkového nabíjania a spustiť alebo naplánovať nabíjanie akumulátora pred ďalšou jazdou. Počas jazdy navigačný systém spolu s projekčným displejom plynulo navádzajú vodiča do cieľa. A po príjazde mu funkcia navigácie na posledný kilometer pomôže doraziť na požadované miesto po vlastných. Vo chvíli, keď sa vypne pohon vozidla, preberie kontrolu aplikácia a nasmeruje používateľa do konečného bodu pomocou Máp Google alebo rozšírenej reality, podľa preferencií.

Okrem funkcií diaľkového nabíjania a navigácie na posledný kilometer využíva nové Niro aj množstvo jednoducho použiteľných funkcií pripojenia, aby bola každá cesta od začiatku až do konca bezproblémová a plynulá. Vodiči modelu Niro si ešte pred samotným nastúpením do vozidla dokážu naprogramovať trasu v aplikácii Kia Connect. Používatelia elektromobilu Niro EV si zasa môžu vopred vyhriať kabínu, aby bolo vozidlo pohodlné a pripravené vyraziť, hneď ako sa posadia za volant.

Vďaka dostupnosti viacerých používateľských profilov si vie každý používateľ zvoliť vlastné špeciálne nastavenie. Rozhranie Bluetooth s funkciou viacnásobného pripojenia zasa eliminuje potrebu zakaždým odpájať a znova pripájať používané zariadenia. A ak chce majiteľ zvýšiť bezpečnosť a ochranu vozidla v čase, keď ho šoféruje niekto iný, režim parkovacej služby (tzv. Valet Mode) mu umožňuje obmedziť prístup k osobným informáciám a sledovať polohu vozidla. Aktualizácie softvéru, nové funkcie a bezpečnostné opravy možno do nového modelu Niro pridávať na diaľku, takže majitelia už nemusia merať cestu do servisu len kvôli takejto údržbe.

**Vhodné programy nabíjania pre vaše nabíjacie potreby**

Majiteľom vozidiel Niro EV a Niro PHEV zjednodušuje nabíjanie aplikácia Kia Charge, ktorá im poskytuje dve používateľské tarify podľa konkrétnych nabíjacích potrieb. Za jednorazový poplatok vo výške 2,49€ získajú používatelia balíka „Easy“ prístup k väčšine nabíjacích staníc bez mesačného predplatného, pričom náklady za spotrebovanú energiu stanovuje dodávateľ – ideálne riešenie pre občasných používateľov. Balík „Plus“ je určený pre používateľov, ktorí pravidelnejšie využívajú verejné nabíjacie stanice. V porovnaní s tarifou „Easy“ poskytuje zníženú sadzbu za kWh pri mesačnom predplatnom vo výške 3,95€. Vďaka partnerstvu automobilky Kia s nabíjacou sieťou IONITY majú používatelia vozidiel Niro EV a Niro PHEV navyše prístup k vyše 400 vysokorýchlostným nabíjacím staniciam v celej Európe, ktoré dokážu nabíjať až s výkonom 350 kW. Všetka energia získavaná z nabíjačiek v sieti IONITY pochádza zo 100 % obnoviteľných zdrojov energie od certifikovaných dodávateľov.

V rámci svojho záväzku udržateľnosti bude Kia sledovať nabíjacie aktivity zákazníkov a nakupovať certifikáty obnoviteľnej energie v zodpovedajúcej hodnote. Tieto certifikáty následne využije partner automobilky Kia – Digital Charging Solutions – na to, aby posielal obnoviteľnú energiu späť do rozvodnej siete, ktorá bude napájať nabíjacie stanice a ďalšie elektrické zariadenia zelenou energiou.

 # # #